Internasionale Strafhof soek antwoorde van SA oor Al-BasjirOmar al-Basjir, president van Soedan Die Strafhof eis in die bevel dat Suid-Afrika teen 5 Oktober sy weergawe van die gebeure moet gee oor al-Basjir se bywoning van die Afrika-Unie-beraad in Junie “met spesifieke verwysing “na hul versuim om al-Basjir in hegtenis te neem”. Die Strafhof het gesê ingevolge art. 87 (7) van die Roomse Statuut kan daar bevind word dat, indien ‘n lidland versuim om gehoor te gee aan ŉ versoek, die Strafhof ŉ beslissing daaroor kan maak en die saak na die vergadering van staatspartye of die Verenigde Nasies se veiligheidsraad verwys. Dié verwikkelinge kom kort nadat dit bekend geword het dat al-Basjir Suid-Afrika moontlik weer kan besoek vir die 6de ministeriële konferensie van die forum oor China-Afrika-samewerking (Focac), wat op 4 en 5 Desember in die land plaasvind. Al-Basjir het in Junie vanjaar vir ŉ opskudding gesorg toe hy Suid-Afrika besoek het om die Afrika-Unie se beraad by te woon. Die Pretoriase hooggeregshof toe gelas hy moet in hegtenis geneem word, net voordat hulle gehoor het hy het reeds die land verlaat. Basjir word beskuldig van oorlogsmisdade, misdade teen die mensdom en volksmoord in Soedan se westelike Darfoer-gebied. Twee lasbriewe vir sy inhegtenisneming is in 2009 en 2010 uitgereik. As ŉ lid van die internasionale strafhof is Suid-Afrika verplig om Basjir aan die hof uit te lewer. Die ANC het hierna versoek dat Suid-Afrika van die Internasionale Strafhof moet onttrek.